
                                                L E G E

             privind Codul de conduită a funcţionarului public


Parlamentul adoptă prezenta lege ordinară.

                                         Capitolul I

                            DISPOZIŢII GENERALE

Articolul 1. Obiectul, scopul şi  domeniul de aplicare 

(1)  Codul de conduită a funcţionarului public (denumit în continuare Cod)  reglementează conduita funcţionarului public în exercitarea funcţiei publice. 

(2) Codul are  drept scop stabilirea unor norme de conduită în serviciul public şi  informarea cetăţenilor cu privire la conduita pe care trebuie să o adopte funcţionarul public în vederea oferirii unor servicii publice de calitate; asigurarea unei administrări mai bune întru realizarea interesului public; contribuirea la prevenirea şi eliminarea corupţiei din administraţia publică şi crearea unui climat de încredere între cetăţeni şi autorităţile publice.

(3) Normele de conduită prevăzute de Cod sînt obligatorii pentru toţi funcţionarii publici.

(4) Orice încălcare a Codului constituie abatere disciplinară căreia i se aplică prevederile legislaţiei privind funcţia publică şi statutul funcţionarului public.

                                                  Capitolul II

  PRINCIPIILE DE CONDUITĂ A FUNCŢIONARULUI PUBLIC

Articolul 2. Principiile de conduită a funcţionarului public

În exercitarea funcţiei publice, funcţionarul public se călăuzeşte de următoarele principii: 

a) legalitate;

b) imparţialitate;

c)  independenţă; 

d) profesionalism;

e)  loialitate.

Articolul 3. Legalitatea

(1) În exercitarea atribuţiilor ce îi revin, funcţionarul public este  obligat să respecte Constituţia Republicii Moldova, legislaţia în vigoare şi tratatele internaţionale la care Republica Moldova este parte.

(2) Funcţionarul public care consideră că i se cere sau că este forţat să acţioneze ilegal sau în contradicţie cu normele de conduită va comunica acest fapt conducătorilor săi.

Articolul 4. Imparţialitatea

(1) Funcţionarul public este obligat să ia decizii şi să întreprindă acţiuni în mod imparţial, nediscriminatoriu şi echitabil, fără a acorda prioritate unor persoane sau grupuri în funcţie de rasă, naţionalitate, origine etnică, limbă, religie, sex, opinie, apartenenţă politică, avere sau origine socială. 

(2) Funcţionarul public trebuie să aibă un comportament bazat pe respect, exigenţă, corectitudine şi amabilitate în relaţiile sale cu publicul, precum şi în relaţiile cu conducătorii, colegii şi subordonaţii.

(3) Funcţionarul public nu trebuie să determine persoanele fizice sau juridice, inclusiv alţi funcţionari publici, să adopte comportamente ilegale, folosindu-se de poziţia sa oficială.

Articolul 5. Independenţa

(1)  Apartenenţa politică a funcţionarului public nu trebuie să influenţeze comportamentul şi deciziile acestuia, precum şi politicile, deciziile şi acţiunile autorităţilor publice.

(2) În exercitarea funcţiei publice, funcţionarului public îi este interzis: 

a) să participe la colectarea de fonduri pentru activitatea partidelor politice şi a altor organizaţii social-politice;

b) să folosească resursele administrative pentru susţinerea concurenţilor electorali;

c) să afişeze, în incinta autorităţilor publice, însemne sau obiecte inscripţionate cu sigla sau denumirea partidelor politice ori a candidaţilor acestora;

d) să facă propagandă în favoarea oricărui partid; 

e) să creeze sau să contribuie la crearea  unor subdiviziuni ale partidelor politice în cadrul autorităţilor publice. 

Articolul 6. Profesionalismul

(1) Funcţionarul public are obligaţia să-şi îndeplinească atribuţiile de serviciu cu responsabilitate, competenţă, eficienţă, promptitudine şi corectitudine. 

(2)   Funcţionarul public este responsabil pentru îndeplinirea atribuţiilor sale de serviciu faţă de conducătorul său nemijlocit, faţă de conducătorul ierarhic superior şi faţă de autoritatea publică.

Articolul 7. Loialitatea

(1) Funcţionarul public este obligat să servească cu  bună-credinţă autoritatea publică în care activează, precum şi interesele legitime ale cetăţenilor.

(2) Funcţionarul public are obligaţia să se abţină de la orice act sau faptă care poate prejudicia imaginea, prestigiul sau interesele legale ale autorităţii publice.

                                                 Capitolul III

    NORMELE DE CONDUITĂ A  FUNCŢIONARULUI PUBLIC

Articolul 8. Accesul la informaţie 

(1) Funcţionarul public, potrivit atribuţiilor ce îi revin şi conform legislaţiei privind accesul la informaţie, este obligat:

a) să asigure  informarea  activă, corectă şi la timp a  cetăţenilor asupra  chestiunilor de interes public;

b) să asigure accesul liber la informaţie;

c) să respecte  termenele prevăzute de lege privind furnizarea informaţiei.

(2) Funcţionarul public este obligat să respecte  limitările  accesului  la informaţie, în condiţiile legii, în scopul  protejării  informaţiei  confidenţiale, a vieţii private a persoanelor şi a securităţii naţionale, precum  şi să asigure  protecţia informaţiilor deţinute faţă de accesul, modificarea sau  distrugerea  lor nesancţionate.

(3) Comunicarea cu mijloacele de informare în masă în numele autorităţii publice este  realizată  numai de către funcţionarul public abilitat cu acest drept.

Articolul 9. Utilizarea resurselor publice

(1) Funcţionarul public este obligat să asigure protecţia proprietăţii publice şi să evite  orice  prejudiciere a  acesteia. 

(2) Funcţionarul public este obligat să folosească timpul de lucru, precum şi bunurile aparţinînd autorităţii publice, numai în scopul desfăşurării activităţilor aferente funcţiei  publice deţinute. 

(3) Funcţionarul public trebuie să asigure, potrivit atribuţiilor ce îi revin, folosirea eficientă şi conform destinaţiei a banilor publici.

(4) Funcţionarului public îi este interzis să utilizeze bunurile autorităţii publice pentru a desfăşura activităţi publicistice, didactice, de cercetare sau alte activităţi neinterzise de lege în interes personal.

Articolul 10. Conduita în cadrul relaţiilor internaţionale

(1) Funcţionarul public care reprezintă autoritatea publică în cadrul unor organizaţii internaţionale, instituţii de învăţămînt, conferinţe, seminare şi alte activităţi este obligat să aibă  o conduită care să nu prejudicieze imaginea  ţării şi a autorităţii publice pe care le reprezintă.

(2) Funcţionarul public aflat în deplasare de serviciu este obligat să aibă un comportament corespunzător regulilor de protocol şi să respecte legile ţării gazdă.

(3) În relaţiile cu reprezentanţii altor state, funcţionarului public îi este interzis să exprime opinii personale privind aspectele naţionale sau disputele internaţionale.

Articolul 11. Cadouri şi avantaje

(1) Funcţionarului public îi este interzis să solicite sau să accepte cadouri,  servicii, favoruri sau alte avantaje care îi sînt destinate personal sau familiei, rudelor, prietenilor, persoanelor fizice sau juridice cu care are sau a avut relaţii de afaceri sau de natură politică, care îi pot influenţa corectitudinea în exercitarea funcţiei publice deţinute sau pot fi considerate drept  recompensă în raport cu atribuţiile sale  de serviciu. 

(2) Funcţionarul public poate accepta, conform normelor de politeţe şi de ospitalitate unanim recunoscute, semne de atenţie şi suvenire simbolice a căror valoare  nu  depăşeşte  un salariu minim pe ţară, stabilit prin hotărîre de Guvern.

(3) Cadourile acceptate cu încalcarea dispoziţiilor alin.(2) se transmit în gestiunea autorităţii publice respective în modul prevăzut de lege.

(4) Dacă funcţionarului public i se propune un avantaj necuvenit, el trebuie să ia măsurile necesare pentru a-şi  asigura protecţia:

a) să refuze avantajul necuvenit; acesta nu trebuie acceptat pentru a fi folosit ca probă;

b) să încerce să identifice persoana care i-a făcut propunerea;

c) să-şi asigure martori, de exemplu,  colegii de serviciu;

d) să  înscrie detaliat aceste acţiuni într-un registru oficial special;

e) să raporteze imediat această tentativă superiorului său  ori, direct,  autorităţilor competente;

f) să-şi  desfăşoare activitatea în mod normal, în special cea pentru care i s-a oferit avantajul necuvenit.

Articolul 12. Conflictul de interese

(1) Funcţionarul public este obligat să evite conflictul de interese.

 (2) Orice conflict de interese declarat de către un candidat la funcţia publică trebuie să fie aplanat pînă la numirea sa în funcţie.

(3) Procedura privind declararea şi soluţionarea conflictelor de interese este reglementată de legislaţia cu privire la conflictul de interese.

Articolul 13. Obligaţiile funcţionarului public cu funcţie de conducere

(1) Funcţionarul public cu funcţie de conducere are obligaţia să promoveze normele de conduită şi să asigure respectarea acestora de către funcţionarii publici din subordine. 

(2) În exercitarea atribuţiilor specifice funcţiilor publice de conducere, funcţionarul public are obligaţia:

a) să asigure egalitatea de şanse şi tratament în ceea ce priveşte cariera  funcţionarilor publici din subordine; 

b)  să examineze şi să aplice cu obiectivitate criteriile de evaluare a competenţei profesionale pentru personalul din subordine, în cazul în care propune sau aprobă promovări, transferuri, numiri sau eliberări din funcţii ori acordă stimulente materiale sau morale, excluzînd orice formă de favoritism sau discriminare;

c) să evite criteriile discriminatorii, de rudenie, afinitate sau alte criterii neconforme cu normele de conduită prevăzute de Cod în accesul sau promovarea în funcţia publică;


d) să întreprindă acţiunile necesare pentru prevenirea corupţiei în rîndul funcţionarilor publici din subordine, precum şi să poarte răspundere pentru eşecurile survenite ca urmare a îndeplinirii necorespunzătoare a acţiunilor în cauză.

                                               Capitolul IV

                                       DISPOZIŢII  FINALE

Articolul 14 

(1) Prezenta lege intră în vigoare la 1 ianuarie 2009.

(2) Guvernul:

a)  în termen de 6 luni de la data publicării prezentei legi:


- va aduce actele sale normative în concordanţă cu prevederile prezentei legi;

- va asigura revizuirea şi aducerea actelor normative departamentale în conformitate cu prezenta lege;


b) va întreprinde alte măsuri de punere în aplicare a prezentei legi.

                          PREŞEDINTELE  PARLAMENTULUI

                                           MARIAN  LUPU 

Chişinău, 22 februarie 2008.

